Neuvoston asetuksen (ETY) N:o 4056/86 23 artiklan 3 kohdan ja neuvoston asetuksen N:o 17 19 artiklan 3 kohdan mukainen

Komission tiedonanto

asiasta COMP/37.396 - tarkistettu TACA (Trans-Atlantic Conference Agreement)

(2001/C 335/03)

(ETA:n kannalta merkityksellinen teksti)

1. Transatlanttisen konferenssisopimuksen (jäljempänä "TACA")(1) osapuolet toimittivat komissiolle 29. tammikuuta 1999 asetuksen (ETY) N:o 4056/86 12 artiklan 1 kohdan ja asetuksen (ETY) N:o 1017/68 12 artiklan 1 kohdan mukaisesti hakemuksen saadakseen EY:n perustamissopimuksen 81 artiklan 3 kohdan ja asetuksen (ETY) N:o 1017/68 5 artiklan nojalla poikkeuksen tarkistetulle TACA:lle. Alun perin TACA:lle haettiin Euroopan komissiolta yksittäispoikkeusta 5. heinäkuuta 1994, ja komissio teki kyseisestä hakemuksesta päätöksen 16. syyskuuta 1998 (jäljempänä "TACA-päätös")(2). Tarkistetusta sopimuksesta käytetään nimitystä "tarkistettu TACA".

2. Komissio julkaisi 6. toukokuuta 1999 Euroopan yhteisöjen virallisessa lehdessä asetuksen (ETY) N:o 4056/86 12 artiklan 2 kohdan ja asetuksen (ETY) N:o 1017/68 12 artiklan 2 kohdan nojalla tiivistelmän hakemuksesta ja pyysi niitä, joiden etua asia koskee, toimittamaan huomautuksensa 30 päivän kuluessa tiedonannon julkaisemisesta(3).

3. Ennen asetuksen (ETY) N:o 4056/86 12 artiklan 3 kohdassa säädetyn 90 päivän määräajan päättymistä komissio ilmoitti 4. elokuuta 1999 osapuolille, että 81 artiklan 3 kohdan soveltaminen ilmoitettuun sopimukseen herätti kyseisessä artiklassa tarkoitettuja vakavia epäilyjä. Koska komissio ei ilmaissut vakavia epäilyksiä niistä osista ilmoitettua sopimusta, jotka kuuluivat asetuksen (ETY) N:o 1017/68 soveltamisalaan, kyseisille osille myönnettiin poikkeus 5. toukokuuta 2002 asti(4).

4. Komissio aikoo tehdä päätöksen, jossa se toteaa, että 81 artiklan 3 kohtaa mahdollisesti rikkovat ilmoitetun sopimuksen osat joko kuuluvat asetuksessa (ETY) N:o 4056/86 säädetyn, linjakonferensseja koskevan ryhmäpoikkeuksen soveltamisalaan tai ovat oikeutettuja poikkeukseen 81 artiklan 3 kohdan nojalla.

5. Vakavia epäilyksiä koskevassa kirjeessään komissio ilmaisi olevansa huolestunut siitä, että tietyt ilmoitetun sopimuksen määräykset mahdollistaisivat TACA:n jäsenille yksittäisiä palvelusopimuksia koskevien tietojen vaihdon tavalla, joka rajoittaisi kilpailua.

6. Vastauksena komission esiin tuomiin ongelmiin TACA:n jäsenet ovat tehneet muutoksia ja antaneet sitoumuksia. Muutoksiin ja sitoumuksiin sisältyy riippumattomalle kolmannelle annettava toimeksianto kerätä ja yhdistää yksittäisiä sopimuksia koskevia luottamuksellisia tietoja sekä sen varmistaminen, että tiettyjä rajallisia poikkeuksia lukuun ottamatta TACA:n sihteeristö tai osapuolet keräävät ja niille jaellaan vain varustamoita koskevia julkisia tietoja. Komissio katsoo, että kyseiset muutokset ja sitoumukset riittävät poistamaan ongelmat, jotka saivat komission ilmaisemaan vakavat epäilyksensä.

7. Komission kanssa käymiensä keskustelujen jälkeen osapuolet ovat vielä muuttaneet tarkistetun TACA:n määräystä, joka antaa osapuolille yleiset valtuudet säännellä jokaisen jäsenen tarjoamaa kuljetuskapasiteettia. Muutoksiin sisältyy sitoumus olla korottamatta tariffeja kapasiteetin sääntelyohjelman yhteydessä tai olla luomatta keinotekoisesti huippusesonkia. Osapuolet toimittavat lisäksi komissiolle raportin ennen tällaisen kapasiteetinsääntelyohjelman täytäntöönpanoa, sen aikana ja sen jälkeen. Raportti sisältää muun muassa suunnitellut ja toteutuneet rahtimäärät, käytettävissä olevan kapasiteetin sekä käyttämättömät lähtö- ja tuloajat. TACA:n kapasiteettiohjelmien on noudatettava aiemmissa komission päätöksissä vahvistettuja suuntaviivoja, joiden mukaan koordinoitu kapasiteetin vähentäminen on sallittua, kun tällainen vähentäminen on tarpeen kysynnän lyhytaikaisesta vaihtelusta selviämiseksi ja vastaa EY:n perustamissopimuksen 81 artiklan 3 kohdan määräyksiä.

8. Komissio katsoo, että muut tarkistetun TACA:n kilpailua mahdollisesti rajoittavat ja asetuksen (ETY) N:o 4056/86 soveltamisalan ulkopuolelle jäävät määräykset täyttävät yksittäispoikkeukselle 81 artiklan 3 kohdassa asetetut edellytykset.

9. Komissio toteaa myös, että TACA:n osapuoliin kohdistuu merkittävää sisäistä ja ulkoista kilpailua. Vuonna 1998 annettu Yhdysvaltain Ocean Shipping Reform Act mahdollisti luottamukselliset yksittäiset palvelusopimukset, mikä on merkittävästi lisännyt TACA:n osapuolten välistä kilpailua ja vähentänyt konferenssitariffin mukaisen lastin osuutta. Myös ulkoiset kilpailupaineet ovat kasvaneet, kuten TACA:n osapuolten markkinaosuuden laskeminen vuoden 1995 yli 60 prosentista tämänhetkiseen noin 50 prosenttiin osoittaa. Jos osapuolet noudattavat edellä mainittuja sitoumuksia, komission mielestä ei ole vaaraa, että ilmoitettu sopimus johtaa tehokaan kilpailun häviämiseen merkityksellisiltä markkinoilta.

10. Ennen kuin komissio tekee päätöksensä, se pyytää asetuksen (ETY) N:o 4056/86 23 artiklan 3 kohdan ja asetuksen (ETY) N:o 17 19 artiklan 3 kohdan mukaisesti niitä, joiden etua asia koskee, toimittamaan huomautuksensa 30 päivän kuluessa tämän tiedonannon julkaisemisesta viitteellä "asia COMP/37.396 - tarkistettu TACA" seuraavaan osoitteeseen: Euroopan komissio Kilpailun pääosasto

Yksikkö COMP/D2

Rue de la Loi/Wetstraat 200 B - 1049 Bruxelles/Brussel Faksi (32-2) 296 98 12.

(1) Atlantic Container Line AB, Hapag-Lloyd Container Linie GmbH, Mediterranean Shipping Company SA, A. P. Moller - Maersk Sealand, Nippon Yusen Kaisha, Orient Overseas Container Line (UK) Ltd, P & O Nedlloyd Container Line Limited.

(2) Komission päätös, tehty 16 päivänä syyskuuta 1999 (EYVL L 95, 9.4.1999, s. 1).

(3) EYVL C 125, 6.5.1999, s. 6.

(4) Ks. lehdistötiedote IP/99/620, 5.8.1999.